পহেলগাম হামলার পরে হাফিজ সইদের নিরাপত্তা বাড়াল পাকিস্তান

ওয়েবডেস্ক: জঙ্গি সংগঠন লস্কর-ই-তইবার (Lashkar-E-Taiba) প্রধান হাফিজ সইদের (Hafiz Saeed) নিরাপত্তা (Security) বাড়িয়ে দিল পাকিস্তান (Pakistan)। পাকিস্তানের মদতে জঙ্গি হামলায় জম্মু ও কাশ্মীরের পহেলগামে (Pahalgam Terror Attack) গত ২২ এপ্রিল ২৫ পর্যটকের মৃত্যু হয়। সেই ঘটনায় ভারত প্রত্যাঘাত করবেই তা স্পষ্ট পাকিস্তানের কাছে। ভারতে সন্ত্রাসবাদের পিছনে জইশ প্রধান মাসুদ আজহার ও লস্কর প্রধান হাফিজ অন্যতম মাস্টারমাইন্ড। তাই পাকিস্তানের আশঙ্কা, ভারতের প্রধান টার্গেট হতে পারে ওই দুজন সন্ত্রাসবাদী। সূত্রের খবর, হাফিজ সইদের নিরাপত্তা দেখভাল করে পাকিস্তানি সেনা, আইএসআই ও লস্করের বিশেষ বাহিনী। পহেলগাম হামলার পর অন্তত চার গুণ নিরাপত্তা বাড়িয়ে দেওয়া হয়েছে। ড্রোনে নজরদারি চালানো হচ্ছে। তার চার কিলোমিটার ব্যাসার্ধের এলাকা হাই রেজোলিউশনের সিসি ক্যামেরা দিয়ে মুড়ে দেওয়া হয়েছে। পাকিস্তান কি মনে করছে লাদেনের মতো পরিণতি হতে পারে হাফিজ সঈদের? আমেরিকা অ্যাবোটাবাদে ঢুকে লাদেনকে হত্যা করেছিল। ভারত তা করতে পারে বলে আশঙ্কা পাকিস্তানের?

লাহোরে মহল্লা জোহর টাউনে হাফিজ সঈদের নিরাপত্তা কয়েকগুণ বাডানো হয়েছে। ওই এলাকায় সাধারণ মানুষের চলাফেরায় নিষেধাজ্ঞা জারি করা হয়েছে। বাইরের কোনও ড্রোনের জন্য ওই পথ বন্ধ করা হয়েছে। পহেলগাম হত্যার দায় নিয়েছে টিআরএফ বা দ্য রেজিস্ট্যান্স ফ্রন্ট। এটি লস্করের ছায়া সংগঠন। ভারতের প্রত্যাঘাতের প্রস্তুতি দেখে ভয়ে কাঁপছে পাকিস্তান। ইতিমধ্যে পাকিস্তানের একাধিক মন্ত্রী আশঙ্কা প্রকাশ করেছেন, ভারত আঘাত করবেই।